Pacelli Nunzju tal-Bavarja Ftit tal-ġimgħat ilu smajna bl-aħbar tal-beatifikazzjoni ta' żewġ Papiet, li xi wħud minna jiftakruhom it-tnejn u kollha kemm aħna niftakru wieħed minnhom. Qiegħed nirreferi għall-Papa Piju XII u l-Papa Ġwanni Pawlu II. Mal-aħbar ta' dawn il-beatifikazzjonijiet qamet reazzjoni kontrarja rigward il-Papa Piju, l-aktar min-naħa tal-Lhud. Jekk dwar Ġwanni Pawlu inkitbu bosta kotba, xejn inqas insibu dwar il-Papa Piju XII. Il-problema hija kemm dawn il-kotba huma xjentifikament korretti. Sa ftit aktar għaxar snin ilu kien pubblikat ktieb li jgħid li Piju XII kien il-Papa ta' Hitler u li kien bniedem b' sentimenti anti-semitiċi. Imma nistgħu nemmnu dan kollu b' għajnejna magħluqin? Tajjeb ngħidu li Eugenio Pacelli, li mbagħad sar Piju XII, kien Nunzju Appostoliku tal-Bavarja u kien jitkellem l-ilsien Ġermaniż tassew tajjeb. Fis-snin tletin, b' Hitler u n-Naziżmu fil-poter, bdew isiru ligijiet razzjali li kienu jikkundannaw lil-Lhud, liż-żingari, l-ħandikappati, lis-suwed u l-omosesswali għall-kampijiet tal-qerda. Fl-1937, il-Papa Piju XI kiteb ittra lill-Knisja Ġermaniża, liema ittra inqrat fil-knejjes Kattoliċi kollha nhar Ħadd il-Palm. L-isem ta' din l-ittra huwa " " li jfisser " bi preokkupazzjoni taħraq". Hija l-unika ittra papali miktuba bil-Ġermaniż għax hija ndirizzata lill-gvern Ġermaniż. F' din l-ittra insibu l-karba għat-tfitxija għall-vera fidi. L-ebda bniedem ma huwa daqs Alla (indirizzata direttament għall- ). Fl-ittra kien hemm tifħir għaż-żgħażagħ Ġermaniżi u tama ta' ġejjini aħjar. Hemm min jgħid li din l-ittra inkitbet minn idejn Eugenio Pacelli billi kien tajjeb fl-ilsien Ġermaniż u kien jaf tajjeb is-sitwazzjoni tal-pajjiż. Fl-istess sena li bdiet it-tieni Gwerra Dinjija, Pacelli ntgħażel bħala papa, bl-isem ta' Piju XII. Nafu sewwa x' ġara f' dawk is-snin qerrieda, imma tajjeb insemmu li l-Papa kien iħeġġeġ lil bosta monasteri u kunventi sabiex joffru kenn lil-Lhud sabiex jeħilsu mill-qerda tan-Nażi. Kien magħruf bħala r-Ragħaj Anġeliku u kien meqjuż bħala bniedem Diplomatiku u Paċifista. Xi wħud jistaqsu għalfejn ma tkellimx aktar dwar il-qerda tal-Lhud, ħandikappati u oħrajn? Il-Papa li għex snin twal fil-Ġermanja kien jaf tajjeb l-arja antiklerikali li kienet tinħass hemmhekk u kien jaf ukoll li kemm-il dabra jesprimi ruħu bil-miftuħ kontra l-antisemitiżmu il-qerda kienet tikber. Kienu jbagħtu aktar il-Lhud kif ukoll l-Insara. Bosta jemmnu li din kienet ir-raġuni li Piju XII ma semmax leħnu aktar. Imma kull meta tkellem dejjem insista għall-paċi. Papa Piju XII Fl-1958, fil-mewt ta' dan il-Papa kienu bosta dawk li bkewh u kien bosta dawk li kkummentaw. Araw x' qalet Golda Meir, Prim Ministru ta' Iżrael ta' dak iż-żmien dwar dan il-Papa. "Fl-għaxar snin ta' terrur Nazista, il-poplu tagħna sofra l-martirju. Il-Papa għolla leħnu biex jikkundanna l-persekuturi u biex jitlob ħniena għall-vittmi". Bi kliem bħal dan, li ħareġ minn fomm Prim Ministru Iżraeljan, ma jibqa' l-ebda dubju dwar il-Papa Pacelli. Żgur li ma kienx kompliċi fil-makna tal-qerda. Imma allura x'inhuma dawn ix-xnigħat? Id-dramm ta' Rolf Hochhuth Fl-1963, id-drammaturgu Ġermaniż, Rolf Hochhuth, kiteb id-dramm "Il-Vigarju" li kien juri il-maqlub ta' dak li għamel il-Papa Piju XII. Dan kien dramm li minkejja li kien jitratta l-istorja ma kienx storikament korrett. Fid-dramm insibu lill-Papa kompliċi man-Nazisti sabiex tintemm ir-razza Lhudija – ħaġa għal kollox bla bażi, argument infondat! Dan id-dramm kiseb popolarità kbira fil-Ġermanja u sena wara ittella' ġewwa s-swali ta' Londra. Mal-popolarità tad-dramm inxterdet ukoll il-ħlieqa li l-Papa kien kompliċi ma' Hitler. Jintqal li l-informazzjoni għad-dramm inkisbet minn sorsi tal-KGB fil-bidu tas-snin sittin. Nafu wkoll li l-KGB ried jivvendika ruħu mill-pożizzjoni li ħadet il-Knisja Kattolika kontra il-Komuniżmu. U weħel Piju XII. Jien bl-ebda mod ma rrid niġġudika jekk dan il-Papa kienx qaddis jew le. Dak f' idejn Alla. Dan l-artiklu deher f' In-Nazzjon Frar 2010
Qaddis jew le?